b'\n_START_ARTICLE_\nDelio sultonatas\n_START_SECTION_\nRaida\n_START_PARAGRAPH_\nXII a. pabaigoje dabartinis Delis priklaus\xc4\x97 Ad\xc5\xbemero karalystei, valdomai \xc4\x8cauhan\xc5\xb3 dinastijos. Tuo metu vakaruose Gaznevid\xc5\xb3 valstyb\xc4\x97je buvo nuverstas valdovas ir \xc4\xafsigal\xc4\x97jo Guridai, prad\xc4\x97j\xc4\x99 u\xc5\xbekariavimus dabartin\xc4\x97je Indijoje. Jie vien\xc4\x85 po kitos nukariavo vietines Rad\xc5\xbeput\xc5\xb3 valstyb\xc4\x97les, o 1192\xc2\xa0m. laim\xc4\x97jo Taraino m\xc5\xab\xc5\xa1\xc4\xaf prie\xc5\xa1 Prithvirad\xc5\xbe\xc4\x85 \xc4\x8cauhan\xc4\x85. Tada Gurid\xc5\xb3 armija greitai nukariavo Gango up\xc4\x97s sl\xc4\x97n\xc4\xaf dabartin\xc4\x97je \xc5\xa1iaur\xc4\x97s Indijoje.\n_START_SECTION_\nMameliuk\xc5\xb3 dinastija\n_START_PARAGRAPH_\nKadangi imperija buvo didel\xc4\x97, 1206\xc2\xa0m. valdovas Shahabuddin Ghori atidav\xc4\x97 rytines savo imperijos teritorijas buvusiam vergui Qutb-ud-din, kuris tituluotas Naib us Sultanat ir tapo pirmuoju Delio sultonu. Jo prad\xc4\x97ta dinastija vadinta Mameliuk\xc5\xb3, arba verg\xc5\xb3 dinastija._NEWLINE_Qutb-ud-din prad\xc4\x97jo didel\xc4\x99 Qutab Minar mauzoliejaus statyb\xc4\x85, kuri\xc4\x85 u\xc5\xbebaig\xc4\x97 jo \xc4\xafp\xc4\x97dinis Iltutmi\xc5\xa1as. Jo laikais sultonatas labai stipriai i\xc5\xa1sipl\xc4\x97t\xc4\x97 po vis\xc4\x85 \xc5\xa0iaur\xc4\x97s Indij\xc4\x85, u\xc5\xbekariaudamas ir kitas aplinkines valstyb\xc4\x97les. V\xc4\x97liau vald\xc4\x97 Razija Sultana (1236\xe2\x80\x931240), pirmoji islamo \xc5\xa1ali\xc5\xb3 istorijoje moteris valdov\xc4\x97. V\xc4\x97lesni\xc5\xb3 sulton\xc5\xb3 laikais valstyb\xc4\x97 apsilpo, jos teritorijos suma\xc5\xbe\xc4\x97jo.\n_START_SECTION_\nTughlak dinastija\n_START_PARAGRAPH_\nPaskutinis Khild\xc5\xbei valdovas Qutb ud din Mubarak Shah buvo nu\xc5\xbeudytas 1320\xc2\xa0m., ir po jo \xc4\xaf vald\xc5\xbei\xc4\x85 at\xc4\x97jo Tughlak dinastija. \xc5\xbdymiausias jos valdovas buvo Muhammad bin Tughlaq (1325\xe2\x80\x931351), kurio laikais sultonatas i\xc5\xa1sipl\xc4\x97t\xc4\x97 labiausiai ir vald\xc4\x97 did\xc5\xbei\xc4\x85j\xc4\x85 dal\xc4\xaf Indijos subkontinento, i\xc5\xa1skyrus Rad\xc5\xbeput\xc5\xb3 karalystes ir pie\xc4\x8diausias subkontinento teritorijas._NEWLINE_Ta\xc4\x8diau \xc5\xa1i karin\xc4\x97 ekspansija pareikalavo daug j\xc4\x97g\xc5\xb3, kadangi po \xc5\xa1io sultono mirties valstyb\xc4\x97 \xc4\x97m\xc4\x97 byr\xc4\x97ti: atskilo nepriklausomi sultonatai Avadhas, Bengalija, D\xc5\xbeaunpuras, Gud\xc5\xbearatas ir Malva. Taip Delio sultonatas susitrauk\xc4\x97 iki savo pirmini\xc5\xb3 teritorij\xc5\xb3. Po 1388\xc2\xa0m. Delyje prasid\xc4\x97jo neramumai d\xc4\x97l \xc4\xafp\xc4\x97dinyst\xc4\x97s, o 1398\xc2\xa0m. Tamerlanas u\xc5\xbe\xc4\x97m\xc4\x97 sostin\xc4\x99 ir nusiaub\xc4\x97.\n_START_SECTION_\nSajid\xc5\xb3 dinastija\n_START_PARAGRAPH_\n1414\xc2\xa0m. Tamerlanas i\xc5\xa1vyko i\xc5\xa1 Delio, palikdamas vietininku Khizr Khan, kuris tapo pirmuoju Sajid\xc5\xb3 dinastijos valdovu. Sajidai vald\xc4\x97 iki 1451\xc2\xa0m., nominaliai pripa\xc5\xbeindami Tim\xc5\xabrid\xc5\xb3 vald\xc5\xbei\xc4\x85.\n_START_SECTION_\nLodi dinastija\n_START_PARAGRAPH_\nLodi dinastijos at\xc4\x97jimas 1451\xc2\xa0m. \xc5\xbeym\xc4\x97jo nauj\xc4\x85 sultonato atgimim\xc4\x85. Jos pirmtakas buvo afgan\xc5\xb3 kilm\xc4\x97s Bahlul Khan Lodi, Sirhindo vietov\xc4\x97s (Pand\xc5\xbeabas) vietininkas. \xc4\xae vald\xc5\xbei\xc4\x85 jis at\xc4\x97jo taikiu b\xc5\xabdu, nes paskutinis Sajid\xc5\xb3 valdovas pats atidav\xc4\x97 jam savo sost\xc4\x85, pasitraukdamas i\xc5\xa1 vald\xc5\xbeios. \xc5\xbdymiausias Lodi valdovas Sikandar Lodi (1489\xe2\x80\x931517), \xc5\xbeinomas kaip kult\xc5\xabros glob\xc4\x97jas ir u\xc5\xbekariautojas, atk\xc5\xabr\xc4\x99s buvusi\xc4\x85 sultonato didyb\xc4\x99 ir u\xc5\xbevald\xc4\x99s vis\xc4\x85 Gango sl\xc4\x97n\xc4\xaf._NEWLINE_1526\xc2\xa0m. Delio sultonatas pralaim\xc4\x97jo Baburui ir buvo prijungtas prie Mogol\xc5\xb3 imperijos.\n_START_SECTION_\nVisuomen\xc4\x97 ir kult\xc5\xabra\n_START_PARAGRAPH_\nDelio sultonatas buvo administruojamas per provincijas (sarkar) ir rajonus (parganas). Jame buvo sukurta tam laikui pa\xc5\xbeangi ekonomin\xc4\x97 sistema, kalti pinigai._NEWLINE_Nors sultonatas buvo musulmoni\xc5\xa1kas, jame laikytasi \xc5\xa1arijos \xc4\xafstatym\xc5\xb3, jame klest\xc4\x97jo religin\xc4\x97 laisv\xc4\x97, o kitatikiai buvo toleruojami, kol mok\xc4\x97davo d\xc5\xbeazijos mokest\xc4\xaf. Sultonato laikais formavosi ind\xc5\xb3-musulmon\xc5\xb3 kult\xc5\xabr\xc5\xb3 liejimasis, labiausiai suklest\xc4\x97j\xc4\x99s Mogol\xc5\xb3 dinastijoje.'